Peder Hvelplund (EL), 2026-02-24:
Tak for det, formand, og velbekomme til hr. Morten Messerschmidt.
Jeg beklager, hvis der er nogle, der blev bibragt den vildfarelse, at det skulle have betydet, at Dansk Folkeparti er blevet større end Enhedslisten.
Det sker naturligvis ikke, og det her er kun sket, fordi Dansk Folkeparti pænt har spurgt om lov og derfor fik lov til at få pladsen foran i talerrækken.
Uanset om vi er født her eller kommet hertil, og uanset om vi bor i en almen boligblok i København, et lille hus i Brønderslev eller i en lejlighed i Odense, så deler vi det samme håb.
Vi ønsker en tryg hverdag, vi ønsker, at vores børn trives, og vi ønsker at kunne lægge sund mad i kurven uden at mærke uroen, når vi når kasseapparatet.
Men den tryghed er under pres.
De seneste års prisstigninger på fødevarer har været voldsomme, omkring 30 pct. For de fleste betyder det, at der må skæres helt ind til benet.
For de store selskaber, der skovler profit ind på krisen, og for de allerrigeste direktører er inflationen et tal.
I Enhedslisten har det været afgørende hurtigt at få penge ud til dem, der er hårdest stramt: de 710.000 pensionister, der har knoklet et helt liv, elever, lærlinge, studerende, der bygger vores fremtid, mennesker ramt af sygdom eller arbejdsløshed, og de børnefamilier, der hver dag skal have hverdagen til at hænge sammen.
Med den her aftale sender vi en håndsrækning ud til ca. 2 millioner mennesker.
Det er penge, der falder på et ekstremt tørt sted.
For en enlig på kontanthjælp betyder det næsten 2 pct. mere i rådighedsbeløb.
Det kommer fra politikere, der selv hæver høje lønninger betalt af de pensionister, de nu vender ryggen, og samtidig vil de give 47 mia. kr. i skattelettelser til dem, der tjener over 2,5 mio. kr. om året, og til storaktionærerne.
De forarges over en hjælpende hånd til en studerende og en enlig mor, men vil gerne forgylde dem, der har mest.
Havde det stået til Enhedslisten alene, havde vi selvfølgelig sammensat det anderledes.
Vi arbejder eksempelvis fortsat for at finde en løsning for de lavtlønnede uden børn.
Men vi lader ikke en snæver debat om de få stå i vejen for akut hjælp til de mange.
Vi mener fortsat, at de rigeste skal bidrage mere, men vi lader ikke de mest trængte i stikken på grund af bureaukrati.
Her bekender DF og Danmarksdemokraterne også kulør.
Det har været vigtigere for dem, at indvandrere og flygtninge ikke har måttet få hjælp, end at hjælpe pensionisten, børnefamilierne, de syge og arbejdsløse, selv om jeg kan afsløre, at supermarkedet ikke skelner mellem ens herkomst, når de sætter prisen på mælk og på smør.
For Enhedslisten er fødevarechecken ikke en pludselig idé.
Tilbage i september 2022, for over 3 år siden, fremlagde vi et fuldt finansieret inflationsudspil, hvor vi foreslog at beskatte de selskaber, der skovlede profit ind på krisen, og give pengene direkte tilbage til de 2 millioner danskere med mindst.
I 2024 rejste vi forslag om fremrykning af regulering af folkepensionen og de sociale ydelser ved at løfte dem med 5 pct. fra starten af 2025 for at dække de huller, som inflationen havde slået.
Vi kunne have hjulpet tidligere, hvis viljen havde været der.
Enhedslisten har stået fast på, at de bredeste skuldre skal bære mest, og at dem, der er hårdest presset ved kasseapparatet, skal have hjælp nu.
Fødevarechecken er akuthjælp, men det er ikke tilstrækkeligt.
Derfor kæmper vi videre for et varigt løft af ydelserne, så dagpenge, pension og kontanthjælp følger priserne.
Den her aftale reducerer uligheden.
Ginikoefficienten falder med 0,1 procentpoint.
Det er et skridt i den rigtige retning.
Men en ting, der gør mig glad, er, at det endelig faldt på plads over den seneste tid.
Jeg vil gerne takke ministeren og aftalepartierne for, at det er lykkedes at få omfattet vores forslag, så lærlinge og elever også bliver en del af det.
Det er eleven, der er ved at blive til social- og sundhedsuddannet, som løfter en afgørende opgave.
Det har været vigtigt for Enhedslisten, at unge under uddannelse med en lav indkomst ikke bliver glemt.
De bidrager hver dag på arbejdspladser over hele landet, og selvfølgelig skal de også have en håndsrækning i en tid med så markante prisstigninger.
Enhedslisten støtter lovforslaget, fordi vi vælger solidariteten, fællesskabet og en hjælpende hånd til dem, der bærer vores samfund hver dag.